CELEX: 32021D2277
Language: sk
Date: 2021-11-11 00:00:00
Title: Rozhodnutie Rady (EÚ) 2021/2277 z 11. novembra 2021 o podpise v mene Európskej únie a predbežnom vykonávaní Protokolu o vykonávaní Dohody o partnerstve v odvetví udržateľného rybárstva medzi Európskou úniou a vládou Cookových ostrovov

28.12.2021   
               
               
                  SK
               
               
                  Úradný vestník Európskej únie
               
               
                  L 463/1
               
            
         ROZHODNUTIE RADY (EÚ) 2021/2277
         z 11. novembra 2021
         o podpise v mene Európskej únie a predbežnom vykonávaní Protokolu o vykonávaní Dohody o partnerstve v odvetví udržateľného rybárstva medzi Európskou úniou a vládou Cookových ostrovov
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 43 v spojení s jej článkom 218 ods. 5,
         so zreteľom na návrh Európskej komisie,
         keďže:
         
                     (1)
                  
                  
                     Dohoda o partnerstve v odvetví udržateľného rybárstva medzi Európskou úniou a vládou Cookových ostrovov (1) (ďalej len „dohoda“) bola uzavretá rozhodnutím Rady (EÚ) 2017/418 (2) a nadobudla platnosť 10. mája 2017. Dohoda a protokol o jej vykonávaní (ďalej len „súčasný protokol“) sa predbežne vykonávali od 14. októbra 2016 (3).
                  
               
                     (2)
                  
                  
                     Rada 7. júla 2020 poverila Komisiu začatím rokovaní s vládou Cookových ostrovov s cieľom uzavrieť nový protokol o vykonávaní dohody (ďalej len „protokol“).
                  
               
                     (3)
                  
                  
                     Do ukončenia rokovaní sa platnosť súčasného protokolu predĺžila o jeden rok (4) a má uplynúť 13. novembra 2021.
                  
               
                     (4)
                  
                  
                     Tieto rokovania sa úspešne ukončili a protokol bol parafovaný 28. júla 2021.
                  
               
                     (5)
                  
                  
                     Cieľom protokolu je umožniť Únii a vláde Cookových ostrovov naďalej spoločným úsilím podporovať politiku udržateľného rybárstva a zodpovedné využívanie rybolovných zdrojov v rybolovných vodách Cookových ostrovov v súlade s cieľom ochrany morských biologických zdrojov uznaným v práve Únie a umožniť plavidlám Únie vykonávať rybolovné činnosti v daných vodách.
                  
               
                     (6)
                  
                  
                     Vzhľadom na hospodársky význam rybolovných činností Únie v rybolovných oblastiach Cookových ostrovov a na potrebu zabrániť prerušeniu týchto činností po uplynutí platnosti súčasného protokolu by mal protokol nadobudnúť platnosť čo najskôr.
                  
               
                     (7)
                  
                  
                     Protokol by sa preto mal podpísať a predbežne vykonávať odo dňa jeho podpisu do ukončenia postupov potrebných na nadobudnutie jeho platnosti.
                  
               
                     (8)
                  
                  
                     V súlade s článkom 42 nariadenia Európskeho parlamentu a Rady (EÚ) 2018/1725 (5) sa uskutočnili konzultácie s európskym dozorným úradníkom pre ochranu údajov, ktorý vydal svoje stanovisko 3. novembra 2021,
                  
               PRIJALA TOTO ROZHODNUTIE:
         
            Článok 1
            Týmto sa v mene Únie schvaľuje podpis Protokolu o vykonávaní Dohody o partnerstve v odvetví udržateľného rybárstva medzi Európskou úniou a vládou Cookových ostrovov (ďalej len „protokol“) s výhradou uzavretia uvedeného protokolu (6).
         
         
            Článok 2
            Týmto sa predseda Rady poveruje určiť osobu(-y) splnomocnenú(-é) podpísať protokol v mene Únie.
         
         
            Článok 3
            Protokol sa predbežne vykonáva odo dňa jeho podpisu (7) do ukončenia postupov potrebných na nadobudnutie jeho platnosti.
         
         
            Článok 4
            Toto rozhodnutie nadobúda účinnosť dňom jeho prijatia.
         
         
            V Bruseli 11. novembra 2021
            
               
                  Za Radu
               
               
                  predseda
               
               Z. POČIVALŠEK
            
         
         
            (1)  Ú. v. EÚ L 131, 20.5.2016, s. 3.
         
            (2)  Rozhodnutie Rady (EÚ) 2017/418 z 28. februára 2017 o uzavretí Dohody o partnerstve v odvetví udržateľného rybárstva medzi Európskou úniou a vládou Cookových ostrovov a vykonávacieho protokolu k tejto dohode v mene Európskej únie (Ú. v. EÚ L 64, 10.3.2017, s. 1).
         
            (3)  Ú. v. EÚ L 289, 25.10.2016, s. 1.
         
            (4)  Ú. v. EÚ L 395, 25.11.2020, s. 1.
         
            (5)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).
         
            (6)  Pozri stranu 3 tohto úradného vestníka.
         
            (7)  Dátum, od ktorého sa bude protokol predbežne vykonávať, uverejní Generálny sekretariát Rady v Úradnom vestníku Európskej únie.